ตลาดหุ้นเอเชียสดใส รับจีนเปิดมาตรการสกัดผลกระทบไวรัส “โคโรนา”
ตลาดหุ้นเอเชียสดใส รับจีนเปิดมาตรการสกัดผลกระทบไวรัส “โคโรนา”
ตลาดหุ้นเอเชียสดใส รับจีนเปิดมาตรการสกัดผลกระทบไวรัส “โคโรนา”
5 ก.พ. 2563

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในเช้าวันนี้ เนื่องจากนักลงทุนคลายความวิตกกังวลเกี่ยวกับผลกระทบของไวรัสโคโรนาสายพันธุ์ใหม่ หลังจากธนาคารกลางจีนได้อัดฉีดเงิน 4 แสนล้านหยวนเข้าสู่ระบบการเงินผ่านทางข้อตกลง reverse repo เมื่อวานนี้ นอกเหนือจากที่ได้อัดฉีด 1.2 ล้านล้านหยวนเมื่อวันจันทร์ที่ผ่านมา โดยมีเป้าหมายที่จะเสริมสภาพคล่องในระบบให้เพียงพอในช่วงเวลาที่จีนกำลังเร่งป้องกันและควบคุมการแพร่ระบาดของไวรัสโคโรนา
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 23,351.47 จุด เพิ่มขึ้น 266.88 จุด, +1.16%
ดัชนี SSE Composite ตลาดหุ้นจีนเปิดวันนี้ที่ 2,792.37 จุด เพิ่มขึ้น 9.08 จุด, +0.33%
ดัชนี HSI ตลาดหุ้นฮ่องกงเปิดวันนี้ที่ 26,869.32 จุด เพิ่มขึ้น 193.34 จุด, +0.72%
ดัชนี TAIEX ตลาดหุ้นไต้หวันเปิดวันนี้ที่ 11,601.55 จุด เพิ่มขึ้น 45.63 จุด, +0.39%
ดัชนี KOSPI ตลาดหุ้นเกาหลีใต้เปิดวันนี้ที่ 2,177.26 จุด เพิ่มขึ้น 19.36 จุด, +0.90%
ดัชนี FTSE STI ตลาดหุ้นสิงคโปร์เปิดวันนี้ที่ 3,163.67 จุด เพิ่มขึ้น 7.10 จุด, +0.22%
ดัชนี FBMKLCI ตลาดหุ้นมาเลเซียเปิดวันนี้ที่ 1,539.64 จุด เพิ่มขึ้น 3.84 จุด, +0.25%
ดัชนี PSE Composite ตลาดหุ้นฟิลิปปินส์เปิดวันนี้ที่ 7,291.44 จุด เพิ่มขึ้น 64.54 จุด, +0.89%
นอกจากนี้ ธนาคารกลางจีนยังได้สั่งการให้สถาบันการเงินต่างๆ ผ่อนคลายกฎข้อบังคับในการชำระคืนเงินกู้ของภาคธุรกิจที่ได้รับผลกระทบจากการแพร่ระบาดของไวรัสโคโรนา พร้อมกับสั่งการให้จัดตั้ง “ช่องทางสีเขียว (green channel)” เพื่อเปิดทางให้การซื้อขายแลกเปลี่ยนเงินตราและการทำธุรกรรมข้ามพรมแดนเป็นไปอย่างมีประสิทธิภาพมากขึ้น อีกทั้งอำนวยความสะดวกให้กับธุรกิจที่นำเข้าอุปกรณ์สำหรับต้านไวรัสโคโรนา และสนับสนุนเงินทุนให้กับธุรกิจที่เกี่ยวข้องกับการควบคุมการแพร่ระบาด
ด้านสื่อต่างประเทศรายงานโดยอ้างแหล่งข่าวว่า ธนาคารกลางจีนกำลังเตรียมออกมาตรการกระตุ้นเศรษฐกิจเพื่อลดผลกระทบจากการแพร่ระบาดของไวรัสโคโรนา ซึ่งรวมถึงการปรับลดอัตราดอกเบี้ยเงินกู้สำหรับลูกค้าชั้นดี (LPR) ในวันที่ 20 ก.พ. และจะปรับลดสัดส่วนการกันสำรองของสถาบันการเงิน (RRR) ในช่วงไม่กี่สัปดาห์ข้างหน้า
ทั้งนี้ คณะกรรมการสุขภาพแห่งชาติของจีน (NHC) แถลงวันนี้ ณ วันอังคารที่ 4 ก.พ. มีผู้เสียชีวิตจากโรคปอดอักเสบที่เกิดจากการติดเชื้อไวรัสโคโรนาสายพันธุ์ใหม่ในจีนเพิ่มขึ้นอีก 65 ราย ส่งผลให้ยอดรวมผู้เสียชีวิตในจีนเพิ่มขึ้นเป็น 490 ราย ส่วนจำนวนผู้ติดเชื้อเพิ่มอีก 3,887 ราย ส่งผลให้ยอดรวมผู้ติดเชื้อเพิ่มขึ้นเป็น 24,324 ราย